Desember | 2011 | Maryke van Rensburg
As mens die lewe leef, kry mens so nou en dan 'n dag of tyd wanneer jy 'down' voel en op hierdie blog wil ek poog om klein stukkies motivering te deel. Ek is nie 'n guru nie, ook nie 'n graadbelaaide individu nie, net 'n gewone mens wat elke dag vat soos hy kom en probeer oorleef na die beste van my vermoë.
Ek lees omtrent elke dag iets wat my motiveer, en dit is wat ek hier wil deel. Partykeer motiveer dit wat ek lees my werklik, ander kere maak dit nie sin nie, of partykeer is ek net nie ontvanklik vir die 'raad' nie. Maar deel gaan ek dit deel, want wat is 'n blog nou anders as om te deel wat ons deurmaak?
Die motivering stukkies is nie uit my eie pen nie, maar ek gaan dit interpreteer en probeer om dit vir die spesifieke dag toe te pas en dan kyk of dit werk. Ek is nie 'n groot voorstaander van hierdie 'self-help' boeke nie, want meeste van die tyd is van dit goed totaal en al onhaalbaar en verwag van ons om amper perfek te wees. Wie wil nou perfek in 'n onperfekte wêreld wees? Jy sal mos soos 'n seer vinger uitstaan!
Iederwel, julle het my afgelope jaar saam met my gedeel, die vreeslike 'ups' en dan die geweldige 'downs' en deur dit alles probeer mens maar net sin maak … met die motivering gedeelte van my blog, gaan ek poog om teen die einde van die jaar 2012 'n 'Wow' oomblik te beleef en werklik sin te maak uit dit wat ons 'lewe' noem.
Jip, ek is ge'tag' deur Kouevuur om my sondes hier op my blogplek te kom uitblaker …
Ek het baie meer as sewe sondes, maar ek deel maar selektief in die kuberruim want hier sluip mos gure karakters rond wat net wag vir 'n stukkie skindernuus om oor te dra aan die ander sluipers.
Sonde nr 1: Ek is altyd op 'n flippen dieët. Ja, dis nodig want agv gene is ek geneig om maar redelik aangepleister te raak. MAAR wanneer Vrydag se oggendsonnetjie sy ogies so oor die horison gooi, dan weet hierdie ou lyf van my dis tjoklit tyd. Dis wanneer ek vir my 'n slab tjoklit sal koop en dit blokkie vir blokkie opsuig. Heerlik.
Sonde nr 2: Ek rook nie, ek stook. Wel … in die laaste tyd agv die uitbranding en chemiese wanbalanse het die rook in stook verander.
Sonde nr 3: Ek het nie ge-oefen om 'n rebel te wees nie … ek het geweet hoe. Van my std 5 jaar was skoolwerk heel laaste op my prioriteitslys en toe ek (uit pure desperaatgeid van my ouers se kant af) in die koshuis geplaas is, het 'slip' eerste op my prioriteitslys verskyn en lank daar gebly tot ek omtrent my rekordeksamen gepluk het. My ma se woorde, "Don't worry Mickey (haar troetelnaampie vir my) you can go back next year and do it all over again," het my laat besef dat ek nou skouer aan die wiel moet sit en studeer want ek was nie van plan om my matriekjaar oor te doen nie. 12 Jaar van skool was heeltemal genoeg!
Sonde nr 4: Voor ons voorstelling en aanneming in die kerk, het ons 'n kamp gehad waar ons moes besin oor ons geloof en die gelofte wat ons gaan aflê. Die goed was natuurlik die verste van my gedagtes. Ek het saam met die seuns gaan skelm rook, saam met hulle om die vuur gekuier tot laatnag en selfs een aand 'n biertjie of twee of … geknak. Natuurlik het dominee my uitgevang en amper sou ek nie voorgestel word nie. Dit kon ek nie toelaat nie. Ek het my sondes bely, met meegaande trane en beloftes en gelukkig het dominee besluit om my tog voor te stel en aan te neem in die kerk. Dis was 'n baie 'close call'.
Sonde nr 5: Ek en 'n vriendin het eendag met 'dorpmiddag' van die koshuis – besluit ons was lus vir Wimpy Tjips. MAAR koshuisbrakke het mos nie geld nie. Ons hang toe daar voor die Wimpy rond tot 'n ou paartjie instap. Ons het hulle vriendelik gegroet, by 'n tafel langs hulle gaan sit en land en sand met hulle gesels. Ons het ons bord tjippies bestel (net een wat ons gedeel het – so die sonde is net half) lekker geëet en toe ons klaar is, was ons al so hand om die blaas met die oumense dat die tannie vir ons elkeen 'n drukkie gegee het toe ons groet. Toe ons by die deur kom, toe vertel ons vir die dametjie agter die til, "Ons oupa sal betaal." Ons is daar uit en ag sjame, die ou mensies moes ons bordjies tjips betaal. Ek kry tot vandag toe nog so effe skaam oor die een.
Sonde nr 6: Ek speel partykeer games as ek veronderstel is om te werk …
Sonde nr 7: Ek kan nogal bevooroordeeld wees veral as dit by mense se stand van tande kom. Dit het my al in diep warmwater laat beland. Maar dis nou een ding wat ek nie kan afsien nie. Tande moet reg wees!